KIRJALLINEN KYSYMYS E-2647/99

esittäjä(t): Armando Cossutta (GUE/NGL) komissiolle

(12. tammikuuta 2000)

Aihe: Tarjouspyyntö jo olemassa olevasta palvelusta

Komissio julkaisi äskettäin tarjouspyynnön(1) instituutioiden välisen termitietokannan tekemisestä Luxemburgissa sijaitsevan käännöskeskuksen puolesta. Teollisuudesta vastaava pääosasto (entinen PO III) rahoittaisi hanketta 1,5 miljoonalla eurolla.

Euroopan unionin kolmella tärkeimmällä toimielimellä (neuvosto, parlamentti ja komissio) on jo omia termitietokantoja (TIS, Euterpe ja Eurodicautom), jotka on yhdistetty toisiinsa sähköisesti. Komissiossa on jopa käytössä oman terminologiapalvelun kehittämä käyttöliittymä (one-stop-terminology), jonka avulla voi etsiä termiä samanaikaisesti kolmesta jo mainitusta tietokannasta sekä eräistä muista (JIAMCATT, FAO, ITU jne.) sekä käyttää Internetin hakupalveluita.

Ilmoituksesta ei käy selvästi ilmi, halutaanko hankkeen avulla luoda kokonaan uusi termitietokanta vai vain tehdä yhteinen käyttöliittymä, jonka kautta pääsee edellä mainittuihin tietokantoihin ja johon on lisätty vahvistus- ja ohjaustoiminto.

Voisiko komissio kertoa,

1. miksi se haluaa luoda palvelun, joka on jo olemassa?

Eikö päätös riko asetusta (EY) 2610/95(2), jolla muutetaan asetusta 2965/94(3)? Siinähän vahvistetaan tarve tiivistää hallinnollista yhteistyötä Euroopan unionin eri toimielinten ja elinten välillä, jotta tarpeetonta työtä ja päällekkäisiä rakenteita karsimalla voitaisiin päästä kokonaissäästöihin.

2. miksi komissio aikoo uskoa hankkeen toteuttamisen ja valvonnan käännöskeskukselle, vaikka sillä ei ole, kuten sen johtaja on julkisesti todennut, kokemusta eikä tarvittavaa erikoisosaamista terminologiatyöstä ja tietokantojen tekemisestä?

(1) EYVL S 163, 24.8.1999.

(2) EYVL L 268, 10.11.1995, s. 1.

(3) EYVL L 314, 7.12.1994, s. 1.

Erkki Liikasen komission puolesta antama vastaus

(24. helmikuuta 2000)

Kolmella suurimmalla Euroopan unionin toimielimellä on jo käytössä omat termikantansa (TIS, Euterpe ja Eurodicautom), mutta niitä ei ole yhdistetty toisiinsa sähköisesti. Komissiolla todellakin on käyttöliittymä (One-stop terminology), jonka avulla voidaan tehdä termihakuja samanaikaisesti kolmesta suuresta tietokannasta sekä muista tietokannoista, mutta se on komission sisäisessä käytössä. Tämän tyyppinen keskitetty käyttöliittymä voitaisiin tuoda laajemmalti saataville ja siitä voitaisiin tehdä kattavampi, mutta

se tarjoaa vain osaratkaisun toimielinten välisen terminologian yhdenmukaistamisen ongelmiin sekä päällekkäisyyksiin tietosisällössä ja henkilöresurssien ja budjettivarojen käytössä. Toimielinten välisestä tietokannasta toimielinten välisen käännöskomitean aloitteesta tehdyssä toteutettavuustutkimuksessa todettiin, että ainoastaan toimielinten välisellä tietokannalla voidaan todella poistaa sisällön päällekkäisyyksiä ja saavuttaa terminologiaan liittyvät normatiiviset tavoitteet.

Vastaukset esitettyihin kysymyksiin:

1. Kyseisen hankkeen myötä yhteisössä aiotaan korvata yhdellä yhteisesti hallinnoidulla keskustietokannalla nykyinen tilanne, jossa käytetään useita päällekkäisiä tietokantoja. Tietokannan avulla on tarkoitus vähentää toimielinten nykyisiä samansuuntaisia rakenteita ja voimavaroja ja välttää sitä, että yhteisön pienemmät toimielimet ja virastot loisivat itse vastaavia rakenteita. Toimielinten välinen käännöskomitea on hyväksynyt hankkeen, joten sillä on kaikkien yhteisön toimielinten käännöspalveluiden tuki. Suunnitellun yhteisen termitietokannan sijainnista ja hallinnosta ei kuitenkaan ole vielä tehty päätöksiä.

Aloite on näin ollen Euroopan unionin elinten käännöskeskuksen perustamisesta annetun asetuksen (EY) N:o 2965/94 muuttamisesta 30 päivänä lokakuuta 1995 annetussa neuvoston asetuksessa (EY) N:o 2610/95 vahvistetun käännöskeskuksen tehtävän mukainen. Asetuksen mukaan on tarpeen tiivistää unionin toimielinten ja muiden elinten välistä hallinnollista yhteistyötä työmenetelmien tehostamiseksi ja kokonaissäästöjen toteuttamiseksi tarpeettoman työn ja taloudellisesti rasittavien rinnakkaisten rakenteiden syntymisen estämiseksi.

2. Hankkeen teknistä täytäntöönpanoa ohjaa toimielinten välinen ohjauskomitea, johon kuuluu asiantuntijoita käännöskeskuksesta, parlamentista, neuvostosta, komission käännöspalvelusta ja yritystoiminnan pääosastosta. Toteuttamista koskeva sopimus on tehty sellaisen yrityksen kanssa, jolla on huomattavasti kokemusta tietokantojen luomisesta. Kieli- ja terminologia-asiantuntijana toimii kieliteknologian alalla maailmanlaajuisesti tunnettu valtion tutkimuslaitos. Lisäksi hanketta valvoo kaikkia yhteisön toimielimiä, erillisvirastoja ja jäsenvaltioita edustavista terminologian ja tietotekniikan asiantuntijoista koostuva ryhmä.